बिहार में नक्सलियों ने विद्यालय का भवन उड़ाया  
गया के बांके बाजार थाना क्षेत्र में सशस्त्र संदिग्ध नक्सलियों ने मंगलवार देर रात एक सरकारी विद्यालय के भवन को विस्फोटक लगाकर उड़ा दिया।
बिहार के नक्सल प्रभावित गया जिले के बांके बाजार थाना क्षेत्र में सशस्त्र संदिग्ध नक्सलियों ने मंगलवार देर रात एक सरकारी विद्यालय के भवन को विस्फोटक लगाकर उड़ा दिया। पुलिस के अनुसार भारतीय कम्युनिस्ट पार्टी (माओवादी) के करीब 30-40 नक्सलियों ने खजुरिया गांव में धावा बोलकर वहां के राजकीय मध्य विद्यालय भवन को विस्फोटक लगाकर उड़ा दिया।   शेरघाटी के अनुमंडल पुलिस पदाधिकारी (एसडीपीओ) महेन्द्र कुमार ने बुधवार को बताया कि इस वारदात में विद्यालय के तीन कमरे पूरी तरह क्षतिग्रस्त हो गये। उन्होंने बताया कि घटना के बाद नक्सली फरार हो गये। उन्होंने बताया कि मामले की प्राथमिकी दर्ज करा दी गई है तथा नक्सलियों के खिलाफ  छापेमारी अभियान चलाया जा रहा है।  उल्लेखनीय है कि भाकपा-माओवादी ने मंगलवार को एक दिन के लिए मगध प्रमंडल में बंद का ऐलान किया था।